En mand er nu blevet varetægtsfængslet fire uger. Han er sigtet for drabsforsøg på en 39-årig kvinde.

Torsdag blev en mand anholdt på en villavej i Stenild indsmurt i blod og med en kniv i baglommen. I et nærliggende hus blev en 39-årig kvinde fundet ilde tilredt efter knivstik. Manden blev fredag fremstillet i grundlovsforhør sigtet for drabsforsøg. Han nægtede sig skyldig, fortæller anklager fra Nordjyllands Politi Emil Stenbygaard til TV2 Nord. Alligevel blev han varetægtsfængslet fire uger. Grundlovsforhøret blev holdt for lukkede døre, og det er derfor begrænset, hvad anklageren kan fortælle. - Jeg kan dog sige, at de to kender hinanden fra et lokalt misbrugsmiljø. Det 39-årige kvinde blev først bragt til Aalborg Universitetshospital og meldingen lød, at hun var uden for livsfare. Hun er dog i løbet af fredagen blevet lagt i kunstigt koma og skal transporteres til Aarhus Uiversitetshospital, fordi hendes syn er i fare. Kvinden var forud for knivstikkeriet blind på det ene øje, og med de skader, hun har pådraget sig, risikerer hun nu også at miste synet på det andet. - Nu skal sagens parter afhøres, ligesom venner og familie til både offeret og den nu varetægtsfængslede også skal afhøres, forklarer anklageren.